POROČILO KOMISIJE EVROPSKEMU PARLAMENTU IN SVETU

o izvajanju Uredbe (ES) št. 428/2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo

1. Uvod

Člen 23(3) Uredbe (ES) št. 428/2009 zahteva, da Evropska komisija predloži Evropskemu parlamentu letno poročilo o dejavnostih, preverjanjih in posvetovanjih usklajevalne skupine za blago z dvojno rabo (DUCG). Poleg tega sporočilo Komisije (COM(2014)244) priznava, da je objava poročil in podatkov neobčutljive narave lahko ključni ukrep za povečanje preglednosti in izboljšanje skladnosti gospodarskih subjektov in njihovih zmogljivosti za izvajanje nadzora. To poročilo, ki sta ga pripravila Komisija in DUCG s prispevki držav članic , zagotavlja informacije o izvajanju Uredbe v letu 2014, vključuje pa tudi zbirne podatke o nadzoru izvoza za leto 2013.

2. Razvoj politike in regulativni okvir

2.1. Pregled politike za nadzor izvoza

Leto 2014 je zaznamovalo pomemben korak pri pregledu politike za nadzor izvoza, in sicer s sprejetjem Sporočila (COM(2014)244) z dne 24. aprila 2014, katerega namen je opredeliti usmeritev nadzora EU nad izvozom ter konkretne politične možnosti za posodobitev nadzora ter prilagoditev na tehnološke, gospodarske in politične razmere, ki se hitro spreminjajo. Poleg sprejetja Sporočila je Komisija začela oceno učinka, da bi ocenila stroške in prednosti, povezane z različnimi možnostmi, ter določila najprimernejše regulativne in neregulativne ukrepe ( http://ec.europa.eu/smart-regulation/impact/planned_ia/docs/2013_trade_015_duxc_en.pdf ).

Po objavi Uredbe (EU) št. 599/2014 z dne 12. junija 2014 je bila objavljena skupna izjava Evropskega parlamenta, Sveta in Komisije o pregledu sistema za nadzor izvoznega blaga z dvojno rabo , ki ugotavlja, da sta potrebna posodobitev in nadaljnja konvergenca sistema, da bi se lahko odzivali na nove grožnje in hitre tehnološke spremembe, zmanjšali izkrivljanja ter spodbudili enake konkurenčne pogoje za izvoznike.

Poleg tega je Svet 21. novembra 2014 sprejel sklepe o pregledu politike za nadzor izvoza ( http://www.consilium.europa.eu/uedocs/cms_data/docs/pressdata/EN/foraff/145903.pdf ), Evropski parlament pa je na to temo postavil ustno vprašanje ( http://www.europarl.europa.eu/sides/getDoc.do?pubRef=-//EP//TEXT+OQ+O-2014-000081+0+DOC+XML+V0//EN ).

2.2. Spremembe Uredbe (ES) št. 428/2009

Uredba Sveta (ES) št. 428/2009 je bila v obdobju poročanja spremenjena dvakrat:

Uredba (EU) št. 599/2014 Evropskega parlamenta in Sveta z dne 16. aprila 2014 uvaja prenos pristojnosti na Komisijo za posodobitev kontrolnega seznama EU iz Priloge I („delegirani akti“) in črtanja namembnih krajev iz področja uporabe splošnih izvoznih dovoljenj Unije v Prilogi II v zvezi z embargom na orožje;

Delegirana uredba Komisije (EU) št. 1382/2014 z dne 22. oktobra 2014 je posodobila kontrolni seznam EU iz Priloge I k Uredbi in vključila spremembe, dogovorjene v okviru večstranskih ureditev za nadzor izvoza iz leta 2011, 2012 in 2013. Spremembe vključujejo odpravo nadzora nekaterih postavk in sprememb opisa in opredelitve blaga ter nekatere nove vrste nadzora, na primer nad programsko opremo za nadzorovanje in poseganje v zasebnost. Nov posodobljen in prečiščen kontrolni seznam EU je začel veljati 31. decembra 2014, s čimer je EU lahko izpolnila svoje mednarodne zaveze v zvezi z nadzorom izvoza in pomočjo izvoznikom EU, kadar so bili nadzorni parametri sproščeni.

Nadaljnji razvoj regulativnega okvira ostaja odprt za pregled kot del pregleda politike nadzora izvoza.

2.3. Nacionalni izvedbeni predpisi

Uredba je v celoti zavezujoča in se neposredno uporablja v vseh državah članicah, vendar predvideva, da države članice sprejmejo ukrepe za izvajanje nekaterih določb, in da bi bilo treba informacije o teh ukrepih objaviti v Uradnem listu Evropske unije. Leta 2014 je DUCG zbrala prispevke držav članic za posodobitev obvestila, objavljenega 6. marca 2012 , ki vsebuje pregled ukrepov držav članic v zvezi z npr. razširitvijo nadzora nad posredovanjem in tranzitom, razširitvijo nadzora na blago, ki ni navedeno v Prilogi, in sicer zaradi javne varnosti in spoštovanja človekovih pravic, uvedbo splošnih nacionalnih izvoznih dovoljenj, uporabo nadzora prenosa znotraj EU za blago, ki ni navedeno v Prilogi, kot tudi v zvezi z informacijami o nacionalnih organih za nadzor izvoza.

3. Dejavnosti usklajevalne skupine za blago z dvojno rabo

S členom 23 Uredbe je bila vzpostavljena usklajevalna skupina za blago z dvojno rabo (DUCG), ki vključuje strokovnjake iz Komisije in držav članic za preučevanje vseh vprašanj v zvezi z uporabo nadzora izvoza, da bi v praksi izboljšali njihovo doslednost in učinkovitost po vsej EU.